section_heading: Recenzije
paragraph_text: Watermark je dobio uglavnom pozitivne kritike. U recenziji za Hot Press u travnju 1988. Liam Fay napisao je da je album "bogat prizorima, zvukovima i iskustvima za cijeli život; zajedno stvaraju uredan i lucidan zvučni akvarij". Pohvalio je orkestru nalik vokale na pjesmi "Cursum Perficio", instrumentaciju na pjesmama "Storms in Africa", "The Longships" i "Exile", kao i "izvrsni tekući pop" pjesme "Orinoco Flow", za koju je izjavio da bi "trebala biti uspješnica". Fay je izjavio da tekstovi u takvom obliku glazbe mogu biti slaba točka, ali da su Romini tekstovi "integralni i tako idealno oblikovani da Enyin glas može lebdjeti između praznina i pauza". Za "Na Laetha Geal M'óige", "On Your Shore", i "Evening Falls..." komentirao je da zvuče "previše nalik himnama", ali da se takve mane gotovo niti ne naziru u usporedbi s ostatkom albuma i načinom produkcije Ryanovih, koja "pokazuje različite boje" pri svakom slušanju. Joe Brown pohvalio je uradak u The Washington Postu, u kojem ga je nazvao "divnom zbirkom polumističnog popa" koji se nalazi "negdje izvan glavne struje popa, a istovremeno je izvan zašećerenih plićaka new agea". "Orinoco Flow" opisao je "prilično romantičnom" i pohvalio je produkciju na pjesmama "Evening Falls..." i "Miss Clare Remembers", koje stvaraju "atmosferu nalik onoj u katedrali pomoću zborskih vokala snimljenih na više kanala i sjajnih odjeka".